Author: Eugen Jurzyca
Last saved by: agenda0
Company: INEKO

Predkladacia správa

Uznesenie vlády SR č. 694/2000 (bod C.23.), ktorým vláda schválila Audit súladu financovania a činností ústredných orgánov štátnej správy a organizácií v ich pôsobnosti,  uložilo podpredsedovi vlády pre ekonomiku v spolupráci s podpredsedom vlády pre legislatívu vypracovať návrh zmeny všetkých predpisov (rokovacieho poriadku vlády, smerníc na prípravu a predkladanie materiálov na rokovanie vlády, legislatívnych pravidiel vlády) v oblasti medzirezortného pripomienkového konania v súlade s dokumentom Audit. Na rokovaní Legislatívnej rady vlády SR 29. 5. 2001 sa prijal záver, že pri legislatívnych materiáloch bude mať tento materiál len odporúčajúci charakter. 

Predkladaný materiál sa skladá z úvodnej časti (Návrh zmien predpisov v nadväznosti na pripomienkové konanie k materiálom vlády), ktorej účelom je opisne zhrnúť pravidlá a postup týkajúci sa prípravy a prerokúvania  vládnych materiálov a z dvoch príloh so zmenami uvedených predpisov.

Cieľom navrhovaného nového systému pripomienkového konania k materiálom vlády je celý proces zefektívniť a zjednodušiť.

Prax potvrdzuje, že je účelné rozlíšiť medzi materiálmi predkladanými na rokovanie vlády po obsahovej stránke a následne zadefinovať podmienky, po splnení ktorých materiál na pripomienkové konanie (PK) nebude predložený s cieľom zjednodušiť a urýchliť proces prípravy materiálov, ktorými sa má zaoberať vláda SR, ako aj zaviesť rôzne prístupy k ich posudzovaniu, t.j. rôzne postupy pri predkladaní materiálov do vlády (okrem bežného postupu aj zjednodušený a skrátený).

V súlade s odporúčaniami vládou schváleného Auditu ústrednej štátnej správy a organizácií v ich pôsobnosti možno navrhnúť, aby sa v rámci PK pri materiáloch nelegislatívnej povahy osobitne posudzovali technické a jazykové pripomienky. Technickými a jazykovými pripomienkami by sa zaoberal v rámci ústredných orgánov štátnej správy výlučne Úrad vlády SR, a nie všetky rezorty. 

Predkladateľ rozošle povinne pripomienkujúcim subjektom len oznam o zverejnení predkladaného materiálu na internete. Po uplynutí prechodného obdobia možno odporúčať zrušiť povinnosť posielať pripomienkujúcim miestam výtlačky. 

Reakcia v pripomienkovom konaní musí byť označená ako pripomienka alebo podnet.
Povinnosťou  spracovateľa a predkladateľa bude zaoberať sa  len  pripomienkou, ktorá je presne definovaná. 

Pripomienky predkladateľ vyhodnotí predpísanou formou. Konzekvenciou neakceptovanej pripomienky je rozporové konanie. Možno navrhnúť voliteľnú možnosť integrácie rozporového konania so zasadnutím expertného poradného orgánu, resp.so zasadnutím poradného orgánu vlády.

Nový systém pripomienkovania materiálov predkladaných do vlády SR významnou mierou počíta s účasťou verejnosti. Verejnosť bude mať právo vzniesť pripomienky a  podľa uváženia predkladateľa i právo zúčastniť sa na rozporovom konaní, resp. na verejnej odbornej prezentácii. V prípade veľkého počtu reakcií verejnosti sa hlasom verejnosti bude zaoberať  vláda. 

Možno odporúčať predĺžiť dobu na pripomienkovanie v rámci bežného postupu, a to na minimálne 15  pracovných dní pre návrhy zákonov a 10 pracovných dní pre ostatné materiály. Je to v súlade so zisteniami Auditu, že skracovanie doby na pripomienky ide na úkor kvality výstupu.

Väčšina materiálov v súčasnosti predkladaných na rokovanie vlády neobsahuje taký súhrn základných informácií vrátane ich stručného obsahu, ktorý by umožnil rýchle oboznámenie sa s materiálom. Možno preto odporúčať, aby  predkladateľ  mal povinnosť predložiť ku každému materiálu predkladaciu správu s predpísanou štruktúrou.

Doložku dopadu na rozpočet a doložku dopadu na zamestnanosť možno odporúčať pretransformovať na doložku finančných, ekonomických, environmentálnych vplyvov a vplyvov na zamestnanosť.

Materiál 29. 5. 2001 prerokovala Legislatívna rada vlády SR a vyjadrila s ním súhlas s pripomienkami. Pripomienky boli zapracované do textu.